Tradicionalny wjeršk spočatk lěta digitalnu premjeru dožiwił
Nuknica (SN/bn). Dospołnje wobsadźena wirtuelna žurla, sta přihladowarjow live na Youtube – digitalna premjera jolka-swjedźenja je so z rekordnej ličbu něhdźe 2 300 přihladowarjow zešlachćiła. Hesło 23. raz wuhotowaneho swjatka bě „Korutanska – Z korejtu po dolinje“.
Narok zarjadowaceho Nukničanskeho wjesneho kluba a režisera Michała Cyža bě, „po móžnosći wšitko po zwučenym wašnju zwoprawdźić, tónraz pak w cyber-swěće“. A tak wodźeše předwčerawšim znowa braška-moderator Marko Jurk swojoraznje po programje, nańdźe pucher składnostnje zarězaneho swinjeća nowu wobsedźerku a rozswětli finalny wohnjostroj poł Łužicy. Z prěnjeho rynka dobreje stwy spěwachu dźěći wjacore štučki pěsnje „Naša wowka je moderna Serbowka“, po tym zo bě Franc Kliman melodiju na trompeće přednjesł.
hrv_Latn slv_Latn szl_Latn